### NN 116/2025 (29.8.2025.), Odluka o usvajanju Programa Mali zajmovi za industrijsku tranziciju

VLADA REPUBLIKE HRVATSKE

1675

Na temelju članka 9. stavka 1. Zakona o poticanju razvoja malog gospodarstva (»Narodne novine« br. 29/02., 63/07., 53/12., 56/13. i 121/16.) i članka 31. stavka 2. Zakona o Vladi Republike Hrvatske (»Narodne novine« br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 28. kolovoza 2025. donijela

ODLUKU

O USVAJANJU PROGRAMA MALI ZAJMOVI ZA INDUSTRIJSKU TRANZICIJU

I.

Usvaja se Program Mali zajmovi za industrijsku tranziciju.

Program iz stavka 1. ove točke sastavni je dio ove Odluke.

II.

Ovlašćuje se i zadužuje Upravni odbor Hrvatske agencije za malo gospodarstvo, inovacije i investicije da u okviru ciljeva i uvjeta utvrđenih Programom iz točke I. ove Odluke samostalno donosi odluku o usvajanju proizvoda (financijskog instrumenta) te druge odluke koje su nužne za provedbu usvojenog proizvoda (financijskog instrumenta).

III.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/25-04/354

Urbroj: 50301-05/14-25-3

Zagreb, 28. kolovoza 2025.

Predsjednik
 mr. sc. Andrej Plenković, v. r.

Program Mali zajmovi za industrijsku tranziciju

Program Mali zajmovi za industrijsku tranziciju namijenjen je subjektima malog gospodarstva, a financira se iz sredstava Europskog fonda za regionalni razvoj (EFRR) u okviru i sukladno programu »Integrirani teritorijalni program 2021. – 2027.« (ITP). Na temelju navedenog Programa HAMAG-BICRO će subjektima malog gospodarstva izravno odobravati zajmove.

1. CILJ PROGRAMA

Cilj Programa je kreditiranje MSP-a i poticanje investicija u prioritetnim nišama regionalnog gospodarstava Jadranske, Panonske ili Sjeverne Hrvatske uz povoljnije uvjete financiranja, smanjenje kamatne stope, smanjenje razine potrebnih sredstava osiguranja te mogućnost otpisa dijela glavnice zajma.

2. UVJETI DEFINIRANI PROGRAMOM

|  |  |
| --- | --- |
| Značajka/ instrument | Mali zajmovi za industrijsku tranziciju |
| Prihvatljivi primatelji | Mikro, mali i srednji subjekti gospodarstva navedeni na popisu mapiranih dionika regionalnih lanaca vrijednosti Panonske, Sjeverne i Jadranske Hrvatske (na temelju trajno otvorenog Javnog poziva Ministarstva regionalnoga razvoja i fondova Europske unije) |
| Iznos | Od 25.001,00 eura do 100.000,00 eura |
| Minimalni rok otplate | 1 godina |
| Maksimalni rok otplate | 10 godina (uključujući poček) |
| Namjena zajmova | Investicije u materijalnu i nematerijalnu imovinu uključujući obrtna sredstva do 30 % ukupnog iznosa zajma |
| Kamatna stopa | 0,5 % – 1,5 % godišnje fiksno (ovisno o stupnju razvijenosti lokacije ulaganja[1]) |
| Rok korištenja | 6 mjeseci |
| Poček | Do 1 godine |
| Instrument osiguranja | Zadužnice, ostali instrumenti osiguranja prema razini rizika |
| Otpis | Mogućnost otpisa glavnice do 50 % iskorištenog iznosa zajma |

[1](Sukladno Zakonu o regionalnom razvoju Republike Hrvatske (»Narodne novine«, br. 147/14., 123/17. i 118/18.) i svim eventualnim, budućim i nak­nadnim izmjenama i dopunama predmetnog Zakona.)

Zajmovi koji će se izravno odobravati subjektima malog gospodarstva na temelju ovoga Programa sadrže potporu male vrijednosti (de minimis) sukladno Uredbi Komisije (EU) 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore i Pravilniku o dodjeli potpore male vrijednosti (de minimis), klasa: 403-01/24-01/02, urbroj: 567-10-24-1, od 7. ožujka 2024.

3. ROK VAŽENJA PROGRAMA

Ovaj Program stupa na snagu danom donošenja i važi do iskorištenja sredstava, a najkasnije do 31. prosinca 2029. godine.